## La Generalitat obri la convocatòria per a participar en la XXVI edició del Premi Literari de Narrativa de Dones

*** El termini per a la presentació de les obres literàries s’obri el 13 d’agost i finalitza el 10 de setembre**

La Vicepresidència Primera i Conselleria de Servicis Socials, Igualtat i Vivenda ha obert la convocatòria per a participar en la XXVI edició del Premi Literari de Narrativa de Dones de la Comunitat Valenciana, després de publicar-se la resolució en el [Diari Oficial de la Generalitat Valenciana](https://dogv.gva.es/va/resultat-dogv?signatura=2025/34323), en el qual s’establixen les bases i requisits de participació.

Des del dimecres 13 d’agost, i durant 20 dies hàbils, es troba obert el termini perquè totes les dones majors d’edat que residisquen en la Comunitat Valenciana puguen presentar les seues obres literàries i participar en un concurs que premiarà la guanyadora amb un total de 2.000 euros, a més d’atorgar dos accèssits de 1.000 euros cada un. Cal destacar que, quan es presenten obres d’autores pertanyents a associacions de dones, un dels accèssits recaurà necessàriament sobre una d’estes.

Les obres literàries hauran de ser originals i inèdites, escrites indistintament en valencià o en castellà, amb una extensió mínima de 4 pàgines i màxima de 12. El tema serà lliure i quedaran exclosos els treballs l’autora dels quals, contingut o presentació no s’ajuste als requisits establits en la resolució.

Els relats i la documentació que els acompanya podran presentar-se en qualsevol dels registres de les seus de la Direcció General d’Igualtat i de l’Institut de les Dones d’Alacant, Castelló de la Plana o València; o de manera telemàtica incloent un arxiu adjunt en format PDF amb el relat. Per a este últim supòsit, la sol·licitud de presentació i la documentació annexa estaran accessibles en la [seu electrònica de la Generalitat](https://sede.gva.es/va/), en els tràmits actius; a través [d’este enllaç](https://sede.gva.es/va/inicio/procedimientos?id_proc=G106095); o a través de l’enllaç disponible en la [guia PROP](https://www.gva.es/va/inicio/atencion_ciudadano/buscadores/tramites_servicios?_es_gva_es_siac_portlet_SiacTramitesPortlet_formDate=1754995120479&_es_gva_es_siac_portlet_SiacTramitesPortlet_descripcion=premio&_es_gva_es_siac_portlet_SiacTramitesPortlet_consellerias=0&_es_gva_es_siac_portlet_SiacTramitesPortlet_entesPublicos=0&_es_gva_es_siac_portlet_SiacTramitesPortlet_pagina=0&_es_gva_es_siac_portlet_SiacTramitesPortlet_tamanyoPagina=30&_es_gva_es_siac_portlet_SiacTramitesPortlet_checkboxNames=plazo%2Celectronicos%2Ccertificado%2CfuncionarioHabilitado%2Cecc&p_auth=C7bpvEoY).

Els criteris de valoració de les obres literàries presentades que seguirà el jurat designat atendrà la qualitat literària, la coherència narrativa i la defensa dels valors no discriminatoris ni sexistes, així com a la ruptura d’estereotips de gènere tradicionals.

D’altra banda, la directora general d’Igualtat i de l’Institut de les Dones, Davinia Bono, ha incidit en “la importància que ha tingut la creació de la comissió interdepartamental del Consell i les polítiques transversals per a impulsar i reafirmar el compromís de la Generalitat amb la igualtat d’oportunitats entre dones i hòmens en l’àmbit cultural, oferint un espai d’expressió i reconeixement a les veus femenines residents en la Comunitat”.

Fecha: 12/08/2025